**STATUT**

**SINDIKATA VIŠJIH RENTGENSKIH TEHNIKOV, INŽINIRJEV RADIOLOGIJE IN DIPLOMIRANIH INŽINIRJEV RADIOLOGIJE – PERGAM**

***I. TEMELJNE DOLOČBE***

**1. člen**

Sindikat višjih rentgenskih tehnikov, inženirjev radiologije in diplomiranih inženirjev radiologije Slovenije je samostojna, stanovsko interesna organizacija delavcev, ki zastopa, uveljavlja in varuje interese svojih članov.

**2. člen**

Ime sindikata je: SINDIKAT VIŠJIH RENTGENSKIH TEHNIKOV, INŽENIRJEV RADIOLOGIJE IN DIPLOMIRANIH INŽENIRJEV RADIOLOGIJE SLOVENIJE - PERGAM skrajšano **Sindikat sevalcev Slovenije** (v nadaljevanju: Poklicni sindikat ), s sedežem v Ljubljani, Trg OF 14.

**3. člen**

Poklicni sindikat je pravna oseba in samostojen nosilec pravic in obveznosti, ki jih določajo mednarodne konvencije, ta statut, statut sindikata dejavnosti, statut krovnega sindikata in drugi akti.

**4. člen**

Sindikat ima svoj pečat: (»SINDIKAT SEVALCEV SLOVENIJE-PERGAM «) z znakom iz celostne podobe v sredini.

**5. člen**

Poklicni sindikati zastopa in predstavlja predsednik.

V odsotnosti predsednika Poklicni sindikat zastopa in predstavlja podpredsednik oziroma pooblaščen predstavnik, izjemoma pa tudi predsednik Zveze sindikatov javnega sektorja PERGAM ali predsednik KSS PERGAM.

**6. člen**

O ustanovitvi ali ukinitvi Poklicnega sindikata odloča Zbor članstva Poklicnega sindikata.

**7. člen**

V Poklicni sindikat se delavci združujejo, da bi zagotavljali in uresničevali:

* ekonomski in socialni položaj ter interese v okviru poklicnih sindikatov in sindikatov zavodov. - razvoj radiološke dejavnosti,
* pravice iz delovnega razmerja in kolektivnih pogodb, - varstvo in zaščito svojih interesov in pravic z vsemi oblikami sindikalnih aktivnosti,vključno s stavko,
* pravico do soodločanja o temeljnih ekonomskih in socialnih vprašanjih,
* solidarnost med člani v Poklicnem sindikatu, povezanih sindikatih in KSS PERGAM,
* svobodo sindikalnega delovanja in organiziranja,
* strokovno izobraževanje članov, sindikalnih zaupnikov in drugih predstavnikov delavcev,
* sodelovanje z drugimi sindikati,
* druge cilje in pravice iz programa Poklicnega sindikata in programa KSS PERGAM.

**8. člen**

Poklicni sindikat v izvajanju programskih in drugih usmeritev samostojno zastopa interese in zahteve svojih članov:

- v pogajanjih s predstavniki delodajalcev na nivoju zavodov, - v organih upravljanja zavodov,

- pri sklepanju kolektivne pogodbe za javni sektor, splošne kolektivne pogodbe za negospodarske dejavnosti, kolektivnih pogodb dejavnosti, poklicnih kolektivnih pogodb in kolektivnih pogodb za posameznega delodajalca,

- pri interesnem sodelovanju z drugimi sindikati,

- pri izvajanju sindikalnih pritiskov in stavk na nivoju posameznih zavodov in drugih nivojih v skladu s stavkovnimi pravili,

- druge cilje in pravice iz programa poklicnega sindikata

**9. člen**

Poklicni Sindikat pri uresničevanju interesov in zahtev članov, v skladu z mednarodnimi konvencijami, deluje svobodno. Njegovega delovanja ni možno omejevati z zakonskimi predpisi, kolektivnimi pogodbami, s statuti zavodov, ali z ukrepi poslovodnih organov oziroma delodajalcev.

**10. člen**

V cilju zaščite materialnega in socialnega položaja in interesov članov lahko Poklicni sindikat v smislu določb statuta KSS PERGAM sodeluje samostojno ali pa za dosego ciljev pooblasti KSS PERGAM, njene organe in vodstvo, da ta zastopa njegove interese oz. interese članov v organih upravljanja zavodov, da se pogaja in sklepa Kolektivno pogodbo za javni sektor, kolektivne pogodbe dejavnosti, poklicne kolektivne pogodbe in kolektivne pogodbe za posameznega delodajalca, ter uveljavlja druge interese članov Poklicnega sindikata v skladu s sklepi organov Poklicnega sindikata.

**11. člen**

V cilju zaščite materialnega in socialnega položaja in interesov članov ter usklajevanja sindikalnih aktivnosti, lahko sindikat v okviru KSS PERGAM, skupaj z drugimi sindikati, organizira ZVEZO SINDIKATOV JAVNEGA SEKTORJA-PERGAM.

***II. ČLANSTVO***

**12. člen**

Članstvo v Poklicnem sindikatu je prostovoljno. Vanj se lahko vključijo delavci zaposleni v radiološki dejavnosti. Član lahko postane tudi delavec, ki je začasno izgubil delo, kakor tudi upokojenec. Delavec se včlani v Sindikat s podpisom pristopne izjave.

**13. člen**

Član ima, na podlagi plačevanja članarine in financiranja programov Poklicnega sindikata in KSS PERGAM, naslednje pravice, ki jih uveljavlja z aktivnim članstvom:

* brezplačno pravno pomoč, (pravno svetovanje in zastopanje v sporih iz delovnega razmerja),
* pomoč iz stavkovnega in solidarnostnega sklada, - sodelovanje v rekreativnih športnih in kulturnih dejavnostih, - druge pravice in ugodnosti v okviru Poklicnega sindikata in določil o sodelovanju z ostalimi sindikati znotraj SZS.

Član pridobi pravice iz prvega odstavka tega člena takoj po vključitvi, razen pravic do brezplačne pravne pomoči in pomoči iz stavkovnega ter solidarnostnega sklada, ki jih pridobi po 6 mesecih od včlanitve.

Omejitev iz 2. odstavka tega člena za delavce, ki prvič sklepajo delovno razmerje ne velja.

**14. člen**

Član ima naslednje dolžnosti:

* da deluje v skladu z določili tega statuta,
* da aktivno sodeluje v akciji organov Poklicnega sindikata,
* da se opredeljuje do vseh oblik in metod sindikalnega boja.
* da plačuje članarino.

**15. člen**

Članstvo v Poklicnem sindikatu dejavnosti preneha:

* z izstopom na podlagi pisne izjave,
* s črtanjem, če zaradi neupravičenih razlogov ne plačuje članarine,
* z izključitvijo, če je grobo kršil določila tega statuta (ali je deloval v nasprotju s statutom), če je ravnal v škodo sindikalnega premoženja ali, če je drugim članom sindikata preprečeval sodelovanje v stavki, ki jo je organiziral sindikat.

Sklep o črtanju in izključitvi sprejme sindikalna organizacija v kateri je član organizacijsko povezan. Zoper sklep o črtanju in izključitvi se član lahko pritoži na predsedstvo Poklicnega sindikata, ki v zvezi s tem sprejme dokončen sklep.

Po sprejemu dokončanega sklepa o črtanju in izključitvi izključeni član ne more uveljavljati ugodnosti člana sindikata.

***III. ORGANIZIRANOST***

**16. člen**

Oblika organiziranja in delovanja Poklicnega sindikata je:

- poklicni sindikat

***IV. ORGANI***

***18. člen***

*Organi Poklicnega sindikata so:*

* *skupščina*
* *predsedstvo*
* *nadzorni odbor.*

***19. člen***

***Skupščina***

*Skupščina je najvišji organ Poklicnega sindikata.*

*Skupščino sestavljajo sindikalni zaupniki iz zavodov, v katerih so zaposleni člani poklicnega sindikata in na vsakih 20 članov sindikata v zavodu dodaten predstavnik članov tega zavoda, ki ga le-ti izvolijo za svojega predstavnika v skupščini poklicnega sindikata, pri čemer mora biti iz vsakega zavoda, kjer so zaposleni člani poklicnega sindikata najmanj en član skupščine, razen iz zavodov iz primarne ravni zdravstvene dejavnosti, od katerih je član skupščine 1 predstavnik vseh zavodov iz primarne ravni zdravstvene dejavnosti.*

*Sklep o sklicu skupščine sprejme predsedstvo Poklicnega sindikata in določi število članov skupščine.*

*Skupščina veljavno odloča, če je na njej prisotnih najmanj polovica članov skupščine.*

*Skupščina poklicnega sindikata:*

* *določa in izvaja politiko Poklicnega sindikata,*
* *sprejema in izvaja programske usmeritve Poklicnega sindikata,*
* *sprejema statut Poklicnega sindikata,*
* *voli oziroma imenuje predsedstvo Poklicnega sindikata, predsednika Poklicnega sindikata in nadzorni odbor Poklicnega sindikata,*
* *preverja izvajanje programa dela in delo nosilcev funkcij v Poklicnem sindikatu,*
* *odloča o ustanovitvi ali ukinitvi Poklicnega sindikata.*

***20. člen***

***Predsedstvo***

*Predsedstvo Poklicnega sindikata je izvršilni organ skupščine Poklicnega sindikata.*

*Predsedstvo sestavlja Predsednik poklicnega sindikata, 3 predstavniki zavodov iz terciarne ravni zdravstvene dejavnosti, 2 predstavnika zavodov iz sekundarne ravni zdravstvene dejavnosti in 1 predstavnik zavodov iz primarne ravni zdravstvene dejavnosti.*

*Predsedstvo vodi predsednik Poklicnega sindikata, v njegovi odsotnosti pa eden od dveh podpredsednikov, ki ga za to določi predsedstvo. Podpredsednika imenujejo člani predsedstva izmed sebe.*

*Predsedstvo:*

* *izvaja politiko in programske usmeritve Poklicnega sindikata,*
* *določa usmeritve za pogajanja o kolektivnih pogodbah,*
* *zastopa interese svojih članov v pogajanjih s predstavniki pristojnih ministrstev in delodajalcev,*
* *sprejema odločitve o izvajanju sindikalnih pritiskov in organiziranju stavk,*
* *obravnava predloge in zahteve članov,*
* *sodeluje z drugimi sindikati in se povezuje v mednarodne sindikalne organizacije,*
* *voli oz. imenuje člane skupščine Poklicnega sindikata in generalne skupščine KSS PERGAM,*
* *spremlja in nadzira finančno-materialno poslovanje Poklicnega sindikata,*
* *razlaga določbe statuta Poklicnega sindikata in predlaga spremembe in dopolnitve statuta Poklicnega sindikata,*
* *opravlja druge naloge v skladu s tem statutom in drugimi splošnimi akti ter sklepi organov Poklicnega sindikata.*

***Mandat***

**21. člen**

Mandat organov Poklicnega sindikata traja 4 leta. Mandat organov Poklicnega sindikata je lahko tudi krajši, če so zamenjani nosilci funkcij na lastno zahtevo ali na zahtevo 1/4 članstva.

Mandat nosilcev funkcij in članov organov je enak mandatu organov.

Nosilci funkcij in člani organov Poklicnega sindikata so lahko izvoljeni oziroma imenovani v isti organ oziroma funkcijo večkrat zaporedoma.

Mandat nosilcev funkcij Poklicnega sindikata začne teči z dnem izvolitve.

***V. ODLOČANJE***

**22. člen**

Odločitve v organih Poklicnega sindikata se sprejemajo na demokratičen način in praviloma z večino glasov prisotnih članov.

***VI. FINANCIRANJE***

**23. člen**

Program dela in dejavnosti Poklicnega sindikata, KSS PERGAM v sodelovanju s sorodnimi sindikalnimi organizacijami se financirajo s članarino.

Višina članarine, način njenega plačevanja in razporejanja lahko določa Pravilnik o financiranju sindikalne organizacije v višini 0,5% bruto plače člana.

**24. člen**

Poklicni sindikat se lahko povezuje s sorodnimi sindikati in koristi posamezne usluge in storitve po pisnem dogovoru o poravnavi finančnih obveznosti za dogovorjene in opravljene storitve.

***VII. KONČNE DOLOČBE***

**25.člen**

Statut Poklicnega sindikata, njegove spremembe in dopolnitve, sprejema skupščina Poklicnega sindikata.

Statut Poklicnega sindikata razlaga predsedstvo Poklicnega sindikata.

Statut oziroma spremembe in dopolnitve so veljavne z dnem, ko ga sprejme skupščina Poklicnega sindikata.

Statut Poklicnega sindikata je bil sprejet na skupščini v Ljubljani dne 25.1.2011.

Predsednik: Gregor Novak